Tulit
Korkeammin kaartui katto,
 sinnemmäksi siirtyi seinä.
 Paljon teit sä, temppeleinä
 paistoi hetken paikka patto.

 Viikon viivyit, viimein tulit,
 sytyit, aamu, illan syliin,
 paistoit, päivä, kylmän kyliin,
 kevät, talven kesken sulit.

 Tuossa istuit, ilta ehti.
 Kuiskui huulet huuliin liittyin
 niinkuin kaihon kasteniittyin
 viimein löytty nelilehti...

 Tulit viimein, illan vieno,
 viivy kauan, viivy aina.
 Paistoi korpi kukkamaina:
 tuost’ on tullut jalka pieno!